钦定古今图书集成/明伦汇编/官常典/第797卷 > 塔海
## 钦定古今图书集成/明伦汇编/官常典/第797卷 > 塔海

按《元史铁迈赤传》：“铁迈赤子八人，虎都铁木禄最显，
字曰汉卿。塔海，汉卿兄子也。世祖时，从土土哈充哈
剌赤。至元二十四年，扈驾征乃颜。二十六年，入觐，帝
命充宝儿赤，扈驾至和林，赐只孙冠服。大德四年，授
中书直省舍人，迁中书客省副使。武宗即位，赐中统
钞五百锭，以旌其直。寻进和林行省理问所官，改通”
政佥院，历和宁路总管，改汴梁。先是，朝廷令民自实
田土，有司绳以峻法，民多虚报以塞命。其后差税无
所于征，民多逃窜流移者，塔海以其弊言于朝，由是
省民间虚粮二十万，民赖以安。后改任庐州，时有飞
蝗北来，民患之。塔海祷于天，蝗乃引去，亦有堕水死
者，人皆以为异。民乏食，开廪减直，俾民籴之，所活甚
众。天历元年冬十月，枢密院臣奏以塔海充枢密佥
院，守潼关及河中府。帝遣人驰赐白金、钞币，授佥书
枢密院事。未几，西军犯南阳，督诸卫兵往平之。至其
地，首率勇士，与帖木哥等战，摧其前锋，将夺其旗鼓，
西军败走。赐三珠虎符，进大都督，累官资善大夫。